雙竹
作者：趙抃
朝代：宋

paragraphs: 余家有故園，園中可圖錄。
天然一派根，一根生兩竹。
一長復一短，比之如手足。
長者似乃兄，短者弟相逐。
我見人弟兄，少有相和睦。
竹分長幼情，人豈無尊宿。
將竹比人心，人殆類禽畜。
常記五六歲，不見還呼哭。
及至長大時，妻孥相親族。
咫尺不相見，相踈何太速。
不顧父母生，同胞又同腹。
旦夕慕歌歡，幾能思骨肉。
枉具人鬚眉，而食天五穀。
靜思若斯人，爭及園中竹。